Document ID: /roh_data/filtered/fineweb-2-filterrobots_roh.jsonl.gz/21226

In numer da la AVS survegnan tut ils umans che vivan u lavuran en Svizra: El serva sco numer d’assicuranza sociala; Vus al duvrais dentant er en auters champs administrativs.
Il numer sa cumpona da 13 cifras. El è anonim e vegn generà en moda casuala. I n’è betg pussaivel d’identifitgar ina persuna a maun dal numer.
En cas che Vus vivais u lavurais en Svizra, survegnis Vus in numer da la AVS – independentamain da Vossa naziunalitad. Er cunfinarias e cunfinaris survegnan in numer da la AVS.
Vus chattais il numer da la AVS sin Vossa carta d’assicuranza da malsauns u cun dumandar directamain Vossa cassa da malsauns svizra.
En cas che Vus essas emploiada u emploià, pudais Vus er dumandar Voss patrun per Voss numer da la AVS. Sche Vus avais in’activitad da gudogn independenta, pudais Vus As drizzar a Vossa cassa da cumpensaziun (cassa da cumpensaziun professiunala u cassa da cumpensaziun da Voss chantun da domicil).
Mintga uffant che viva en Svizra survegn in numer da la AVS apaina che ses geniturs al annunzian tar la cassa da malsauns. L’annunzia sto succeder entaifer ils emprims trais mais suenter la naschientscha u entaifer ils emprims trais mais suenter l’arriv en Svizra.
Il numer da la AVS da Voss uffants chattais Vus perquai sin la carta da l’assicuranza da malsauns u cun As infurmar tar Vossa cassa da malsauns da Voss uffant.